2005R0382 — DA — 01.04.2008 — 004.002

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 382/2005

af 7. marts 2005

om gennemførelsesbestemmelser til Rådets forordning (EF) nr. 1786/2003 om den fælles markedsordning for tørret foder







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 1786/2003 af 29. september 2003 om den fælles markedsordning for tørret foder ( 1 ), særlig artikel 20, under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 ( 2 ), særlig artikel 71, stk. 2, andet afsnit, og ud fra følgende betragtninger: (1) Da forordning (EF) nr. 1786/2003 har afløst Rådets forordning (EF) nr. 603/95 ( 3 ), bør der vedtages nye gennemførelsesbestemmelser. Derfor bør Kommissionens forordning (EF) nr. 785/95 af 6. april 1995 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder ( 4 ) ophæves. (2) Af klarhedshensyn bør der fastsættes en række definitioner. (3) Det bør på grundlag af betingelserne i artikel 9 i forordning (EF) nr. 1786/2003 fastlægges, hvilken minimumskvalitet der gælder for de pågældende produkter, udtrykt i vandindhold og proteinindhold. Af hensyn til handelssædvane bør vandindholdet differentieres efter fremstillingsmetode. (4) Der bør ikke kunne ydes støtte i henhold til forordning (EF) nr. 1786/2003 til foder fra arealer, hvortil der i forvejen ydes støtte i henhold til afsnit IV i forordning (EF) nr. 1782/2003. (5) I henhold til artikel 13 i forordning (EF) nr. 1786/2003 indfører medlemsstaterne en kontrolordning, så det for hver virksomhed eller opkøber af foder til tørring kan kontrolleres, om betingelserne i forordningen er overholdt. For at lette kontrollen og sikre, at støttebetingelserne er opfyldt, bør der fastsættes en godkendelsesprocedure for forarbejdningsvirksomhederne og opkøberne af foder til tørring. I samme øjemed bør det fastlægges, hvilke oplysninger der skal være anført i støtteansøgningerne, i lagerregnskabet og i leveringsanmeldelserne fra forarbejdningsvirksomhederne. Endvidere bør det fastsættes, hvilken dokumentation der i øvrigt skal fremlægges. (6) Der bør føres streng kontrol med, at kvalitetskravene til det tørrede foder overholdes, ved hjælp af regelmæssig udtagning af prøver af de færdigvarer, der forlader virksomheden. Blandes produkterne med andre stoffer, skal prøveudtagningen ske inden blandingen. (7) For at det kan kontrolleres, om der er overensstemmelse mellem de mængder råvarer, der er leveret til virksomhederne, og de mængder tørret foder, der forlader dem, er det nødvendigt, at virksomhederne systematisk vejer det foder, der skal forarbejdes, og bestemmer vandindholdet. (8) For at lette afsætningen af foder til forarbejdning og give myndighederne mulighed for at kontrollere retten til støtten er det nødvendigt, at de kontrakter, der indgås mellem virksomhederne og landbrugerne, udfærdiges inden råvarernes levering og indgives til myndighederne inden en bestemt dato, så de kan få kendskab til omfanget af den forventede produktion. Det er derfor nødvendigt, at kontrakterne udfærdiges skriftligt, og at der deri er angivet indgåelsesdato, produktionsår, navn og adresse på de kontraherende parter, arten af de produkter, der skal forarbejdes, og identifikation af den landbrugsparcel, fra hvilken høsten skal forarbejdes. (9) I nogle tilfælde anvendes der ikke kontrakter, og i så fald skal forarbejdningsvirksomhederne udfærdige leveringsanmeldelser, som er underkastet samme betingelser som dem, der gælder for kontrakterne. (10) For at støtteordningen kan blive anvendt ensartet, bør der fastlægges regler for udbetaling af støtten. (11) Forordning (EF) nr. 1786/2003 fastsætter en række kontrolforanstaltninger for hver fase af produktionsprocessen, herunder kontrol som led i det integrerede forvaltnings- og kontrolsystem, jf. forordning (EF) nr. 1782/2003. Derfor bør kontrollen af landbrugsparcellernes identitet knyttes til den kontrol, der gennemføres som led i dette system. (12) Da det drejer sig om en ordning, der er omhandlet i bilag V til forordning (EF) nr. 1782/2003, bør myndighederne foretage krydskontrol af de landbrugsparceller, der er nævnt i kontrakterne og/eller i leveringsanmeldelserne, og af de landbrugsparceller, som producenterne har angivet i deres enkeltansøgninger, for at undgå, at der udbetales uberettiget støtte. (13) For at sikre, at betingelserne i forordning (EF) nr. 1786/2003 og i nærværende forordning overholdes, især for så vidt angår retten til støtte, bør det for at undgå misbrug fastsættes, at støtten i nogle tilfælde nedsættes, eller at retten til den mistes, idet der samtidig tages hensyn til proportionalitetsprincippet og særlige problemer, som skyldes force majeure eller usædvanlige omstændigheder. Nedsættelserne og fortabelsen af retten til støtte bør fastsættes i forhold til uregelmæssighedens alvor, og i værste fald bør retten til støtte fortabes fuldstændigt i en bestemt periode. (14) For at markedet for tørret foder kan blive forvaltet korrekt, bør bestemte oplysninger regelmæssigt meddeles Kommissionen. (15) Med henblik på udarbejdelsen af den rapport om sektoren, der i henhold til artikel 23 i forordning (EF) nr. 1786/2003 skal foreligge senest i 2008, bør det indføres, at der skal gives meddelelser om foderarealerne og energiforbruget til produktionen af tørret foder. (16) I henhold til artikel 21 i forordning (EF) nr. 1786/2003 bør der vedtages en overgangsforanstaltning for lagrene pr. 31. marts 2005. (17) For det tilfælde, at den valgfri overgangsperiode, der er omhandlet i artikel 71 i forordning (EF) nr. 1782/2003, anvendes, bør betingelserne for den støtte, der er nævnt i samme artikel, fastsættes. (18) Forordning (EF) nr. 1786/2003 anvendes fra den 1. april 2005, hvor produktionsåret 2005/06 begynder. Nærværende forordning bør derfor anvendes fra samme dato. (19) Foranstaltningerne i denne forordning er i overensstemmelse med udtalelse fra Den Fælles Forvaltningskomité for Korn og Direkte Betalinger — ud fra følgende betragtninger: UDSTEDT FØLGENDE FORORDNING:







KAPITEL 1

EMNE, DEFINITIONER OG BETINGELSER FOR STØTTEBERETTIGELSE

Artikel 1

Emne

Ved denne forordning fastsættes gennemførelsesbestemmelserne til forordning (EF) nr. 1786/2003 om den fælles markedsordning for tørret foder.

▼M4

Artikel 2

Definitioner

I denne forordning forstås ved:

1) »tørret foder«: de produkter, der er omhandlet i artikel 1 i forordning (EF) nr. 1786/2003

2) »lignende foderprodukter«: alle urteagtige foderprodukter, der er kunstigt tørret ved varme, og som henhører under KN-kode 1214 90 90, særlig: — urteagtige bælgplanter — urteagtige græsser — grønthøstet korn, hele planter, umodne kerner som nævnt i punkt I i bilag IX til forordning (EF) nr. 1782/2003

3) »forarbejdningsvirksomhed«: en virksomhed, der producerer og forarbejder tørret foder, jf. artikel 7 i forordning (EF) nr. 1786/2003, og som er godkendt af den medlemsstat, hvorunder den henhører

4) »opkøber af foder til tørring og/eller formaling«: en fysisk eller juridisk person som nævnt i artikel 10, litra c), nr. iii), i forordning (EF) nr. 1786/2003, der er godkendt af den medlemsstat, hvorunder den pågældende henhører, og som hos producenterne opkøber frisk foder til levering til forarbejdningsvirksomhederne

5) »parti«: en bestemt mængde foder, der er af ensartet kvalitet for så vidt angår sammensætning, vandindhold og proteinindhold, og som forlader forarbejdningsvirksomheden på én gang

6) »blanding«: et produkt beregnet til foder, der indeholder tørret foder, som forarbejdningsvirksomheden har tørret og/eller formalet, og tilsætninger. »Tilsætninger« er produkter af anden art end tørret foder, herunder bindemidler, eller af samme art, men som er tørret og/eller formalet andetsteds. Tørret foder med tilsætninger, der højst udgør 3 % af færdigvarens samlede vægt, betragtes dog ikke som en blanding, såfremt det samlede kvælstofindhold i tilsætningens tørstof ikke overstiger 2,4 %

7) »landbrugsparceller«: parceller, der er identificeret i overensstemmelse med det integrerede system til identificering af landbrugsparceller, jf. artikel 18 og 20 i forordning (EF) nr. 1782/2003 og artikel 6 i Kommissionens forordning (EF) nr. 796/2004 ( 5 )

8) »enkeltansøgning«: den støtteansøgning, der er nævnt i artikel 22 i forordning (EF) nr. 1782/2003 og i artikel 12 og 14 i forordning (EF) nr. 796/2004

9) »endelig modtager af et parti tørret foder«: den sidste person, der har modtaget partiet i den form, det havde, da det forlod forarbejdningsvirksomheden, med henblik på at forarbejde det tørrede foder eller anvende det i foder.

Artikel 3

Støtteberettigede produkter

I henhold til denne forordning kan der ydes støtte som omhandlet i artikel 4 i forordning (EF) nr. 1786/2003 til tørret foder, der foruden angivelserne i nævnte forordnings artikel 9 opfylder kravene til at kunne markedsføres som foder, og som i uforarbejdet eller blandet stand forlader forarbejdningsvirksomhedens område eller ethvert oplagringssted uden for dette område, hvis de ikke kan oplagres inden for området, forudsat at oplagringsstedet frembyder tilstrækkelig garanti for, at der kan føres kontrol med det oplagrede foder, samt at oplagringsstedet er forhåndsgodkendt af myndighederne.

Retten til støtte er begrænset til de produktmængder, der er fremkommet ved tørring af foder produceret på parceller, som er anvendt til landbrugsformål, jf. artikel 51 i forordning (EF) nr. 1782/2003.

▼B

Artikel 4

Udelukkelse fra støtte

Den støtte, der er nævnt i artikel 4 i forordning (EF) nr. 1786/2003, kan ikke ydes til foder fra arealer, som er omfattet af en støtteordning som omhandlet i afsnit IV i forordning (EF) nr. 1782/2003.

Arealer, hvortil der ydes støtte til frø, jf. kapitel 9 i afsnit IV i forordning (EF) nr. 1782/2003, er dog kun udelukket fra støtte til forarbejdning til tørret foder for foderplanter, hvis frø er afhøstet.

Der kan også ydes støtte til forarbejdning til tørret foder til arealer, hvortil der ydes arealstøtte til markafgrøder, jf. kapitel 10 i afsnit IV i forordning (EF) nr. 1782/2003, når blot de er fuldstændigt tilsået med markafgrøder i overensstemmelse med lokale vilkår.







KAPITEL 2

FORARBEJDNINGSVIRKSOMHEDER OG OPKØBERE AF FODER TIL TØRRING OG/ELLER FORMALING

Artikel 5

Godkendelse af forarbejdningsvirksomheder

Med henblik på den godkendelse, der er nævnt i artikel 2, nr. 2), skal forarbejdningsvirksomheden:

a) forelægge myndighederne et dossier, der omfatter: i) en beskrivelse af forarbejdningsvirksomhedens område, især med angivelse af de steder, hvor produkterne til forarbejdning indleveres, og de steder, hvor det tørrede foder forlader området, af pladserne til oplagring af produkterne til forarbejdning og færdigvarerne samt forarbejdningshallernes placering ▼M4 ii) en beskrivelse af de tekniske anlæg, især varmetørringsovnene og formalingsanlæggene, med angivelse af inddampningskapaciteten pr. time og arbejdstemperaturen, og vejningsanlæggene, så der kan opnås en færdigvare, der opfylder de krav til vandindhold og minimumsproteinindhold, som er omhandlet i artikel 9 i forordning (EF) nr. 1786/2003 ▼B iii) en liste over de tilsætninger, der anvendes før eller under tørringen, samt en vejledende liste over de andre produkter, der anvendes til fremstillingen, samt en liste over færdigvarerne iv) forlæg til det lagerregnskab, som omhandles i artikel 12

b) stille sit ajourførte lagerregnskab og finansbogholderi til rådighed for myndighederne

c) lette kontrollen

d) overholde betingelserne i forordning (EF) nr. 1786/2003 og i nærværende forordning.

Ændres et eller flere elementer i det dossier, der er nævnt i stk. 1, litra a), underretter forarbejdningsvirksomheden myndighederne om dette inden for ti kalenderdage for at få godkendelsen bekræftet.

Artikel 6

Godkendelse af opkøbere af foder til tørring og/eller formaling

Med henblik på den godkendelse, der er nævnt i artikel 2, nr. 3), skal opkøberen af foder til tørring og/eller formaling:

a) føre et register over de pågældende produkter, som mindst omfatter daglige køb og salg af hvert produkt med angivelse for hvert parti af mængden, referencen på kontrakten med den producent, der har leveret produktet, og eventuelt angivelse af den forarbejdningsvirksomhed, der skal modtage det

b) stille sit ajourførte lagerregnskab og finansbogholderi til rådighed for myndighederne

c) lette kontrollen.

▼M4 —————

▼B

Artikel 7

Tildeling og inddragelse af godkendelser

Der skal ansøges om de godkendelser, der er nævnt i artikel 2, nr. 2) og 3), inden produktionsårets begyndelse.

Godkendelserne tildeles af medlemsstaternes myndigheder inden produktionsårets begyndelse. I undtagelsestilfælde kan myndighederne tildele en foreløbig godkendelse for en periode på højst to måneder efter det pågældende produktionsårs begyndelse. I så fald anses virksomheden for at være godkendt, indtil myndighederne giver den endelige godkendelse.

Er en eller flere af betingelserne i artikel 5 eller 6 ikke længere opfyldt, inddrager myndighederne godkendelsen, medmindre forarbejdningsvirksomheden eller opkøberen af foder til tørring og/eller formaling tager skridt til igen at overholde ovennævnte betingelser inden for en frist, der skal fastsættes afhængigt af problemets alvor, jf. dog artikel 30.

▼M4 —————

▼B

Artikel 9

Forpligtelser i forbindelse med modtagelse og udlevering af produkter

Inden forarbejdningsvirksomheden bringer andre produkter end foder til tørring og/eller formaling ind på sit område med henblik på fremstilling af blandinger, underretter den den pågældende medlemsstats myndigheder om de leverede produkters art og mængden af dem.

Er der tale om foder, som er tørret og/eller formalet af en anden forarbejdningsvirksomhed, oplyser virksomheden desuden myndighederne om foderets oprindelse og bestemmelse. I så fald må foderet kun bringes ind på virksomhedens område under myndighedernes kontrol og på deres betingelser.

▼M1

Tørret foder, der har forladt en forarbejdningsvirksomhed, må kun leveres tilbage til denne med henblik på ompakning under myndighedernes kontrol og på deres betingelser.

▼B

Produkter, der er bragt ind på forarbejdningsvirksomhedens område eller leveret tilbage til det i henhold til denne artikel, må ikke oplagres sammen med foder, der er tørret og/eller formalet af den pågældende virksomhed. De medtages desuden i virksomhedens lagerregnskab i overensstemmelse med artikel 12, stk. 1.

Artikel 10

Vejning, prøveudtagning og analyse af tørret foder

1. Udtagningen af prøver og vejningen af det tørrede foder, jf. artikel 13, stk. 2, i forordning (EF) nr. 1786/2003, foretages af forarbejdningsvirksomheden på det tidspunkt, hvor det tørrede foder forlader virksomheden.

Blandes det tørrede foder på forarbejdningsvirksomheden, foretages prøveudtagningen og vejningen dog inden blandingen.

Foretages blandingen inden eller under tørringen, udtages der en prøve efter tørringen; prøven ledsages af en meddelelse om, at det drejer sig om en blanding, med angivelse af tilsætningens art, betegnelse, samlede kvælstofindhold i tørstoffet og iblandingsprocent i færdigvaren.

2. Myndighederne kan kræve, at forarbejdningsvirksomhederne, hver gang de har til hensigt at udlevere eller blande tørret foder, mindst to arbejdsdage i forvejen skal give myndighederne meddelelse herom med angivelse af datoer og mængder, så der kan foretages den fornødne kontrol.

Myndighederne udtager regelmæssigt prøver af og vejer mindst 5 % af vægten af det tørrede foder, der forlader virksomheden, og mindst 5 % af vægten af det tørrede foder, der er blandet i hvert produktionsår.

3. ►M4 Vandindholdet og det samlede råproteinindhold, jf. artikel 9 i forordning (EF) nr. 1786/2003, bestemmes på grundlag af prøver, der udtages for hver påbegyndt mængde på 110 tons af hvert parti tørret foder, der forlader forarbejdningsvirksomheden, eller som blandes på forarbejdningsvirksomheden efter den metode, som er fastlagt i Kommissionens direktiv 76/371/EØF ( 6 ), 71/393/EØF ( 7 ) og 72/199/EØF ( 8 ). ◄

Ved udlevering eller blanding af flere partier, der er af ensartet kvalitet med hensyn til artssammensætning, vandindhold og proteinindhold, og hvis samlede vægt højst er på 110 tons, udtages der en prøve af hvert parti. Analysen foretages dog på grundlag af en repræsentativ blanding af disse prøver.

Artikel 11

Vejning af foder og måling af vandindholdet i foder til kunsttørring

▼M4

1. Forarbejdningsvirksomhederne bestemmer ved systematisk vejning nøjagtigt hvor store mængder foder til tørring og/eller formaling, de får leveret til forarbejdning.

▼B

2. Forpligtelsen til systematisk vejning gælder ikke, hvis den pågældende virksomheds produktion ikke overstiger 1 000 tons pr. produktionsår, og virksomheden over for medlemsstatens myndigheder godtgør, at den ikke har mulighed for at anvende et offentligt vejningsanlæg inden for en radius på 5 km. I så fald kan de leverede mængder fastslås ved hjælp af en anden metode, som myndighederne har godkendt på forhånd.

3. Forarbejdningsvirksomheden måler det gennemsnitlige vandindhold i de mængder foder, der skal kunsttørres, ved at sammenligne de anvendte mængder med mængderne af færdigvarer.

4. Inden udgangen af den første måned af hvert kvartal oplyser forarbejdningsvirksomhederne myndighederne om det i stk. 3 nævnte gennemsnitlige vandindhold, der er registreret i løbet af det foregående kvartal i det foder til kunsttørring, de har forarbejdet.

▼M5

Artikel 12

Forarbejdningsvirksomhedernes lagerregnskaber

1. Støtte efter artikel 86, stk. 1, i Rådets forordning (EF) nr. 1234/2007 ( 9 ) kan kun ydes til virksomheder, der forarbejder de produkter, der er anført i del IV i bilag I til nævnte forordning, og som opfylder følgende betingelser:

a) de fører lagerregnskaber, der mindst indeholder følgende oplysninger: i) de mængder grøntfoder og i givet fald soltørret foder, der er forarbejdet; hvis de særlige omstændigheder for virksomheden berettiger hertil, kan mængderne dog anslås på grundlag af tilsåede arealer ii) de mængder tørret foder, der er produceret, og de mængder (og deres kvalitet), der forlader forarbejdningsvirksomheden

b) de forelægger alle andre bilag, der er nødvendige for at kontrollere retten til støtte.

2. Forarbejdningsvirksomhedernes lagerregnskaber efter stk. 1 skal føres i forbindelse med finansbogholderet, således at der kan fås et dagligt overblik over følgende:

a) de mængder, der leveres til kunsttørring og/eller formaling, med angivelse for hver leverance af: i) modtagelsesdato ii) mængde iii) den eller de plantearter, jf. del IV i bilag I til forordning (EF) nr. 1234/2007, der indgår i foderet til kunsttørring eller eventuelt det soltørrede foder iv) vandindholdet i foderet til kunsttørring v) kontraktens og/eller leveringsanmeldelsens reference, jf. artikel 14 eller 15 i denne forordning

b) de producerede mængder og eventuelle mængder af tilsætninger, som er anvendt til fremstillingen

c) de mængder, der har forladt virksomheden, med angivelse af udleveringsdato, vandindhold og proteinindhold for hvert parti

d) de mængder tørret foder, som forarbejdningsvirksomheden allerede har modtaget støtte for, og som bringes ind på virksomhedens område eller returneres til det

e) lageret af tørret foder ved udgangen af hvert produktionsår

f) de produkter, der er blevet blandet med eller tilsat foder, der er tørret og/eller formalet på virksomheden, med angivelse af deres art, betegnelse, samlede kvælstofindhold i tørstoffet og iblandingsprocent i færdigvaren.

3. Forarbejdningsvirksomhederne fører særskilte lagerregnskaber for alle kategorier af tørret foder, jf. del IV i bilag I til forordning (EF) nr. 1234/2007.

4. Hvis en forarbejdningsvirksomhed også kunsttørrer eller behandler andre produkter end foder, skal den føre særskilte lagerregnskaber for sådanne andre tørrings- eller forarbejdningsaktiviteter.

▼B

Artikel 13

Bilag til lagerregnskabet

1. Forarbejdningsvirksomhederne stiller følgende dokumentation til rådighed for myndighederne, hvis de anmoder herom:

a) bilag, der kan bruges til at bestemme virksomhedens produktionskapacitet

b) bilag, som viser virksomhedens brændselslager ved produktionens begyndelse og slutning

c) fakturaer for køb af brændsel og opgørelser over elforbruget i løbet af produktionsperioden

d) bilag for det antal timer, tørringsanlæggene har været i funktion, og for soltørret foder for det antal timer, formalingsanlæggene har været i funktion

e) en fuldstændig opgørelse over energiforbruget, jf. bilag I

f) kontrakter og/eller leveringsanmeldelser

2. Forarbejdningsvirksomheder, der sælger deres produkter, stiller ud over de bilag, der er nævnt i stk. 1, følgende til rådighed for myndighederne: fakturaer for køb af foder til tørring og/eller formaling samt fakturaer for salg af tørret foder med angivelse af den solgte produktmængde og produktsammensætningen samt købers navn og adresse.

Virksomheder, der forarbejder deres medlemmers produktion og leverer dem tørret foder, stiller ud over ud over de bilag, der er nævnt i stk. 1, følgende til rådighed for myndighederne: udleveringsbeviser og andre bogføringsdokumenter, der er godkendt af myndighederne, med angivelse af den leverede produktmængde og produktsammensætningen samt modtagernes navne.

Virksomheder, der producerer tørret foder for landbrugerens regning og leverer landbrugeren denne produktion, stiller ud over ud over de bilag, der er nævnt i stk. 1, følgende til rådighed for myndighederne: fakturaer for produktionsomkostningerne med angivelse af den producerede mængde tørret foder og produktsammensætningen samt landbrugerens navn.







KAPITEL 3

KONTRAKTER OG LEVERINGSANMELDELSER

▼M5

Artikel 14

Kontrakter

1. Hver kontrakt, jf. artikel 86, stk. 1, litra a) og c), i forordning (EF) nr. 1234/2007 skal indeholde følgende:

a) den pris, der skal betales til producenten af grøntfoder eller i givet fald soltørret foder

b) det areal, hvorfra afgrøden skal leveres til forarbejdningsvirksomheden

c) leverings- og betalingsbetingelser

d) de kontraherende parters navne og adresser

e) datoen for kontraktens indgåelse

f) produktionsåret

g) den eller de plantearter, der skal forarbejdes, samt den forventede mængde

h) identifikation af den eller de landbrugsparceller, fra hvilke(n) høsten er bestemt til forarbejdning, med henvisning til enkeltansøgningen, hvori disse parceller er anmeldt i henhold til artikel 14, stk. 1, i forordning (EF) nr. 796/2004, og hvis der er indgået en kontrakt eller udfærdiget en leveringsanmeldelse, før enkeltansøgningen er indgivet, et tilsagn om at anmelde disse parceller i enkeltansøgningen.

2. Hvis forarbejdningsvirksomheden gennemfører en lønkontrakt om forarbejdning, jf. artikel 86, stk. 1, litra a), i forordning (EF) nr. 1234/2007, der er indgået med en uafhængig producent eller en eller flere af virksomhedens egne medlemmer, skal kontrakten endvidere indeholde oplysning om:

a) den færdigvare, der skal leveres

b) de omkostninger, producenten skal betale.

▼B

Artikel 15

Leveringsanmeldelser

1. Hvis en forarbejdningsvirksomhed forarbejder sin egen produktion, eller en sammenslutning forarbejder sine medlemmers produktion, udfærdiges der en leveringsanmeldelse, som mindst skal indeholde følgende:

a) leveringsdato eller eventuelt en forventet dato, hvis leveringen finder sted efter den dato, hvor leveringsanmeldelsen indgives til myndighederne

b) de mængder foder, der er modtaget eller skal modtages

c) den eller de foderplantearter, der skal forarbejdes

d) eventuelt navn og adresse på det medlem af sammenslutningen, der leverer, og

e) identifikation af den eller de landbrugsparceller, fra hvilken høsten er bestemt til forarbejdning, med henvisning til enkeltansøgningen, hvori disse parceller er anmeldt i henhold til artikel 14, stk. 1, i forordning (EF) nr. 796/2004, og hvis der er indgået en kontrakt eller udfærdiget en leveringsanmeldelse, før enkeltansøgningen er indgivet, et tilsagn om at anmelde disse parceller i enkeltansøgningen.

2. Hvis en virksomhed har fået leverancer fra en godkendt opkøber, udfærdiges der en leveringsanmeldelse, som mindst skal indeholde følgende:

a) identifikation af den godkendte køber

b) leveringsdato eller eventuelt en forventet dato, hvis leveringen finder sted efter den dato, hvor anmeldelsen indgives til myndighederne

c) de mængder foder, der er modtaget eller skal modtages, opdelt efter kontrakter, der er indgået mellem opkøberne og producenterne, og med angivelse af kontrakternes reference

d) den eller de foderplantearter, der skal forarbejdes

e) identifikation af den eller de landbrugsparceller, fra hvilken høsten er bestemt til forarbejdning, med henvisning til enkeltansøgningen, hvori disse parceller er anmeldt i henhold til artikel 14, stk. 1, i forordning (EF) nr. 796/2004, og hvis der er indgået en kontrakt eller udfærdiget en leveringsanmeldelse, før enkeltansøgningen er indgivet, et tilsagn om at anmelde disse parceller i enkeltansøgningen.

Artikel 16

Tidspunkt for udfærdigelse af kontrakter og anmeldelser

De kontrakter og leveringsanmeldelser, der omhandles i artikel 14 og 15, udfærdiges skriftligt mindst to arbejdsdage før leveringsdatoen.

Medlemsstaterne kan dog fastsætte en frist på mellem to og otte arbejdsdage før leveringsdatoen.

Artikel 17

Meddelelser

Forarbejdningsvirksomhederne og opkøberne af foder til tørring og/eller formaling sender senest den 15. i hver måned myndighederne en fortegnelse over de kontrakter, der er indgået i den foregående måned, og de leveringsanmeldelser, der er udfærdiget i den foregående måned.

Listen skal bl.a. indeholde oplysning om følgende:

a) hvem der er forarbejdningsvirksomhedens eller den godkendte opkøbers medkontrahent, eller hvem der er anmelder, hvis virksomheden forarbejder sin egen produktion eller en sammenslutning forarbejder sine medlemmers produktion

b) dato for indgåelsen af kontrakten eller udfærdigelsen af leveringsanmeldelsen

c) referencer til identifikation af landbrugsparceller

d) enkeltansøgningens reference.

Myndighederne kan anmode om, at listen sendes elektronisk.







KAPITEL 4

STØTTEANSØGNINGER OG BETALING AF STØTTEN

Artikel 18

Dato for indgivelse af støtteansøgninger

1. For at modtage den støtte, der er fastsat i artikel 4 i forordning (EF) nr. 1786/2003, indgiver forarbejdningsvirksomheden en støtteansøgning for de mængder, der har forladt virksomheden i en bestemt måned, senest 45 kalenderdage efter udgangen af den pågældende måned.

2. Bortset fra tilfælde af force majeure og usædvanlige omstændigheder gælder følgende:

a) Indgives en ansøgning efter udløbet af den frist, der er fastsat i stk. 1, nedsættes den støtte, som virksomheden ville have haft ret til, hvis ansøgningen var blevet indgivet rettidigt, med 1 % for hver arbejdsdag, fristen er overskredet.

b) Er forsinkelsen på over 25 kalenderdage, tages ansøgningen ikke i betragtning.

3. Der kan ikke indgives støtteansøgninger for et produktionsår efter den 15. april efter udgangen af det pågældende produktionsår bortset fra tilfælde af force majeure eller usædvanlige omstændigheder.

Artikel 19

Ansøgningernes indhold

1. Støtteansøgningen skal mindst indeholde:

a) ansøgerens fulde navn, adresse og underskrift

b) de mængder, der ansøges om støtte for, opdelt efter parti

c) den dato, hvor hvert parti har forladt virksomhedens område

d) bekræftelse på, at der er udtaget prøver af hvert parti efter artikel 10, stk. 3, på det tidspunkt, hvor partiet forlod forarbejdningsvirksomhedens område, eller på det tidspunkt, hvor det producerede tørrede foder blev blandet på forarbejdningsvirksomheden, samt alle nødvendige oplysninger til identifikation af prøverne

e) oplysning for hvert parti om alle eventuelle tilsætninger med angivelse af deres art, betegnelse, samlede kvælstofindhold i tørstoffet samt iblandingsprocent i færdigvaren

f) for blandinger oplysning for hvert parti om råproteinindholdet i det foder, der er tørret på virksomheden, og som indgår i blandingen, efter fradrag af det samlede kvælstofindhold, der er tilført ved tilsætningerne.

2. Den støtte, der skal ydes til en forarbejdningsvirksomhed, vedrører kun foder, som den har tørret og/eller formalet, efter fradrag af vægten af alle tilsætninger.

Artikel 20

Forskud

1. Der kan kun ydes forskud i henhold til artikel 7, stk. 1, i forordning (EF) nr. 1786/2003, hvis støtteansøgningen ledsages af en bekræftelse af, at der er stillet sikkerhed i overensstemmelse med ovennævnte stykke.

2. Medlemsstaterne træffer de fornødne foranstaltninger til at kontrollere, om betingelserne for at yde støtte er opfyldt, senest 90 kalenderdage efter ansøgningens indgivelse.

Artikel 21

Endelig støtte

1. Kommissionen fastsætter efter proceduren i artikel 18, stk. 2, i forordning (EF) nr. 1786/2003 den endelige støttes størrelse, jf. artikel 4, stk. 2, i samme forordning. Beløbet beregnes på grundlag af de meddelelser, som medlemsstaterne har sendt i henhold til artikel 33, stk. 1, andet afsnit, i nærværende forordning.

2. Hvis en eller flere medlemsstater som følge af senere kontrol sender endnu en behørigt begrundet meddelelse i henhold til artikel 33, stk. 1, andet afsnit, der korrigerer den første meddelelse i opadgående retning, vil den anden meddelelse kun kunne tages i betragtning, hvis den endelige støtte, der er beregnet på grundlag af den første meddelelse, ikke ændres. De mængder tørret foder, der derfor ikke tages i betragtning, medregnes i så fald det efterfølgende produktionsår.

3. Det restbeløb, som er omhandlet i artikel 7, stk. 3, i forordning (EF) nr. 1786/2003, udbetales senest 60 kalenderdage efter, at Kommissionen har offentliggjort den endelige støttes størrelse i Den Europæiske Unions Tidende.

▼M2 —————

▼B







KAPITEL 5

KONTROL

▼M5

Artikel 22a

Kontrolordninger

1. Medlemsstaterne skal indføre kontrolordninger for at efterprøve, om hver forarbejdningsvirksomhed har opfyldt følgende:

a) betingelserne i artikel 1, 3 og 86 til 89 i forordning (EF) nr. 1234/2007 og artikel 12 og 14 i nærværende forordning

b) at de af støtteansøgninger omfattede mængder svarer til de mængder tørret foder, der mindst opfylder minimumskvalitetsbetingelser, og som forlader forarbejdningsvirksomhederne.

2. Tørret foder vejes, når det forlader forarbejdningsvirksomheden, og prøver udtages.

3. Inden gennemførelsesbestemmelser til stk. 1 vedtages, meddeler medlemsstaterne sådanne bestemmelser til Kommissionen.

▼B

Artikel 23

Generelle kontrolprincipper

1. Den administrative kontrol og den kontrol på stedet, der omhandles i denne forordning, skal føres på en sådan måde, at det effektivt kontrolleres, om betingelserne for ydelse af støtten er overholdt.

2. Støtteansøgningerne afvises, hvis forarbejdningsvirksomheden lægger hindringer i vejen for kontrollen på stedet.

Artikel 24

Administrativ kontrol

1. Formålet med den administrative kontrol er at afsløre uregelmæssigheder, især ved hjælp af krydskontrol.

Myndighederne foretager krydskontrol af de landbrugsparceller, der er anmeldt i enkeltansøgningen, i kontrakterne og/eller leveringsanmeldelserne, og de referenceparceller, der er anført i systemet til identificering af landbrugsparceller, for at kontrollere, om de pågældende arealer i sig selv er støtteberettigede, og undgå uberettiget udbetaling af støtte.

2. En meddelelse om uregelmæssigheder, der er opdaget ved krydskontrol, skal følges op af relevante administrative procedurer og eventuelt kontrol på stedet.

Artikel 25

Kontrol på stedet

1. Kontrol på stedet foretages uanmeldt. Under forudsætning af at formålet med kontrollen ikke bringes i fare, kan der dog gives et varsel så kort tid i forvejen som muligt. Undtagen i behørigt begrundede tilfælde må et sådant varsel højst gives 48 timer i forvejen.

2. Den kontrol på stedet, der omhandles i denne forordning, foretages eventuelt samtidig med anden kontrol, der skal foretages i henhold til andre EF-bestemmelser.

3. Hvis der ved kontrollen på stedet opdages betydelige uregelmæssigheder i et område eller på en forarbejdningsvirksomhed, øger myndighederne antallet af kontrolbesøg på stedet på de berørte virksomheder, deres hyppighed og omfang i det igangværende år og året efter.

4. Medlemsstaterne fastlægger kriterierne for udvælgelsen af den stikprøve, der skal kontrolleres. Hvis der konstateres uregelmæssigheder ved kontrollen af stikprøven, øges stikprøvens størrelse og grundlaget for den.

Artikel 26

Kontrol på stedet på forarbejdningsvirksomheder

▼M4

1. Myndighederne kontrollerer mindst en gang hvert produktionsår alle forarbejdningsvirksomheders lagerregnskaber, jf. artikel 12, og navnlig at der er overensstemmelse mellem lagerregnskab og finansbogholderi, herunder også de tilhørende kontoudtog og fakturaer.

▼B

2. Myndighederne foretager stikprøvekontrol af bilagene til forarbejdningsvirksomhedernes lagerregnskab.

For nyligt godkendte virksomheder skal kontrollen dog omfatte alle de ansøgninger, de har indgivet i løbet af det første år, hvor de har drevet virksomhed.

Artikel 27

Kontrol på stedet hos andre parter

1. Myndighederne foretager regelmæssigt yderligere kontrol hos leverandørerne af råvarer og hos de erhvervsdrivende, som det tørrede foder er leveret til.

Kontrollen skal vedrøre:

a) mindst 5 % af de partier, som der er ansøgt om støtte til, for at det kan fastslås, om de kan spores til den endelige modtager

b) mindst 5 % af kontrakterne og leveringsanmeldelserne, for at det kan fastslås, hvilken parcel de produkter, som er leveret til forarbejdningsvirksomhederne, kommer fra.

2. De parter, der skal underkastes kontrol på stedet, udvælges af myndighederne på grundlag af en risikoanalyse, hvor der tages hensyn til følgende:

a) støttens størrelse

b) udviklingen i støtten i forhold til året før

c) kontrolresultaterne fra de foregående år

d) andre parametre, som medlemsstaterne fastlægger.

Hvert år foretager myndighederne en evaluering af, hvor effektive risikoanalyseparametrene har været de foregående år.

3. Myndighederne gemmer systematisk oplysninger om grundene til, at de har udvalgt en landbruger til kontrol på stedet. Den inspektør, der skal foretage kontrollen på stedet, underrettes herom inden kontrollens påbegyndelse.

Artikel 28

Kontrolrapport

▼M4

1. For hver kontrol på stedet skal der udfærdiges en detaljeret kontrolrapport, hvor der indgående redegøres for de forskellige dele af kontrollen, herunder også undersøgte dokumenter og registre.

▼B

2. Den kontrollerede part har mulighed for at underskrive rapporten og tilføje bemærkninger. Den kontrollerede får udleveret et eksemplar af kontrolrapporten.







KAPITEL 6

NEDSÆTTELSE AF ELLER UDELUKKELSE FRA STØTTE

Artikel 29

Nedsættelse af eller udelukkelse fra støtte, når forarbejdningsvirksomhederne har angivet for store mængder

Hvis den mængde tørret foder, der er angivet i en eller flere støtteansøgninger, er større end den støtteberettigede mængde, jf. artikel 3, gælder følgende regler:

a) hvis forskellen ikke overstiger 20 % af de støtteberettigede mængder, beregnes støtten på grundlag af den støtteberettigede mængde minus to gange forskellen

b) hvis forskellen overstiger 20 % af de støtteberettigede mængder, afvises støtteansøgningen

c) hvis forskellen ikke overstiger 20 % af de støtteberettigede mængder, men der er konstateret en lignende overskridelse i løbet af samme produktionsår, afvises støtteansøgningen

d) hvis forskellen overstiger 50 % af de støtteberettigede mængder, eller hvis forskellen er på over 20 %, men under 50 %, og der er konstateret en lignende overskridelse i løbet af samme produktionsår, ydes der ingen støtte for det igangværende produktionsår.

Det beløb, der skal inddrives, fratrækkes den støtte, som virksomheden er berettiget til på grundlag af de støtteansøgninger, den indgiver de efterfølgende produktionsår.

Fastslås det, at forarbejdningsvirksomheden har begået uregelmæssighederne i stk. 1 forsætligt, udbetales der ingen støtte for det igangværende og det efterfølgende produktionsår.

Artikel 30

Nedsættelse af eller udelukkelse fra støtte, når forarbejdningsvirksomhederne og de godkendte opkøbere ikke har overholdt visse betingelser for at blive godkendt

Hvis lagerregnskabet ikke opfylder betingelserne i artikel 12, eller hvis lagerregnskabet, finansbogholderiet og bilagene ikke stemmer overens, nedsættes den støtte, som forarbejdningsvirksomheden har ansøgt om for det igangværende produktionsår, med 10-30 % afhængigt af overtrædelsens alvor, uanset en eventuel nedsættelse af eller udelukkelse fra støtte efter artikel 29.

Konstateres der de samme uregelmæssigheder i løbet af de efterfølgende to år, inddrager myndighederne forarbejdningsvirksomhedens godkendelse for mindst et og højst tre produktionsår.







KAPITEL 7

ALMINDELIGE BESTEMMELSER

Artikel 31

Force majeure og usædvanlige omstændigheder

Tilfælde af force majeure og usædvanlige omstændigheder skal sammen med behørig dokumentation herfor skriftligt meddeles myndighederne senest ti arbejdsdage fra det tidspunkt, hvor den ansvarlige for forarbejdningsvirksomheden er i stand til at give en sådan meddelelse.

Artikel 32

Yderligere foranstaltninger og gensidig bistand medlemsstaterne imellem

1. Medlemsstaterne træffer alle yderligere foranstaltninger, der er nødvendige, for at den fælles markedsordning for tørret foder kan anvendes korrekt, og yder hinanden gensidig bistand med henblik på at gennemføre den kontrol, der skal foretages i henhold til denne forordning. Hvis denne forordning mangler bestemmelser om nedsættelse af eller udelukkelse fra støtte, kan medlemsstaterne anvende nationale sanktioner over for forarbejdningsvirksomheder og andre erhvervsdrivende inden for sektoren, som f.eks. landbrugere og opkøbere, som er omfattet af proceduren for udbetaling af støtte, for at sikre, at betingelserne for at yde støtte overholdes.

2. Medlemsstaterne yder hinanden gensidig bistand for at sikre, at kontrollen bliver effektiv, og undersøge ægtheden af de dokumenter, der fremlægges, og/eller rigtigheden af de oplysninger, som udveksles.

Artikel 33

Medlemsstaternes meddelelser til Kommissionen

1. Ved hvert kvartals begyndelse giver medlemsstaterne Kommissionen meddelelse om de mængder tørret foder, for hvilke der i det foregående kvartal er ansøgt om den støtte, som er nævnt i artikel 4 i forordning (EF) nr. 1786/2003, opdelt efter, hvilken måned disse mængder har forladt forarbejdningsvirksomheden. ►M1 Meddelelserne omfatter ikke de mængder, der er nævnt i artikel 34 og 34a. ◄

Medlemsstaterne giver senest den 31. maj hvert år Kommissionen meddelelse om de mængder tørret foder, der er anerkendt som støtteberettiget i det foregående produktionsår. ►M1 Hvad produktionsårene 2005/06 og 2006/07 angår, indbefatter disse mængder ikke dem, der er nævnt i artikel 34 og 34a. Senest den 31. maj 2006 giver medlemsstaterne ligeledes Kommissionen oplysning om de mængder tørret foder, der er oplagret på forarbejdningsvirksomhederne pr. 31. marts 2006, og som der i overensstemmelse med artikel 34a i løbet af produktionsåret 2006/07 søges om støtte til for produktionsåret 2005/06 efter artikel 4 i forordning (EF) nr. 1786/2003 og i givet fald støtte efter artikel 71, stk. 2, andet afsnit, i forordning (EF) nr. 1782/2003. ◄

Meddelelsen af de oplysninger, der er nævnt i første og andet afsnit, opdeles efter de kategorier, der er nævnt i artikel 2, nr. 1). Kommissionen anvender oplysningerne til at kontrollere, om den maksimale garantimængde er overholdt.

2. Medlemsstaterne sender:

a) senest den 30. april hvert år Kommissionen et skøn over de mængder tørret foder, der er oplagret på forarbejdningsvirksomhederne pr. 31. marts det pågældende år

b) senest den 30. april 2005 Kommissionen oplysning om de mængder tørret foder, der er oplagret på forarbejdningsvirksomhederne pr. 31. marts 2005, og som er omfattet af bestemmelserne i artikel 34

c) senest den 31. maj hvert år Kommissionen oplysning om antallet af nye godkendelser, inddragne godkendelser og foreløbige godkendelser for det foregående produktionsår

d) senest den 31. maj hvert år Kommissionen statistikker i henhold til bilag III vedrørende den kontrol, der er foretaget i henhold til artikel 23-28, og statistikker vedrørende de tilfælde, hvor støtten er nedsat eller retten til støtte mistet i henhold til artikel 29, 30 og 31, for det foregående produktionsår

▼M5

e) senest den 31. maj hvert år en opgørelse over energiforbruget til produktion af kunsttørret foder i henhold til bilag I, samt oplysninger om udviklingen i arealerne med bælgplanter og andet grøntfoder, der forarbejdes som omhandlet i artikel 86, stk. 1, i forordning (EF) nr. 1234/2007, i henhold til bilag II til nærværende forordning for det foregående produktionsår

▼B

f) i den første måned efter udgangen af hvert halvår Kommissionen oplysning om det gennemsnitlige vandindhold, der i det foregående halvår er målt i foderet til kunsttørring, og som forarbejdningsvirksomhederne har oplyst i henhold til artikel 11, stk. 4

g) senest den 1. maj 2005 Kommissionen meddelelse om de foranstaltninger, der er vedtaget for at gennemføre forordning (EF) nr. 1786/2003 og nærværende forordning, særlig de nationale sanktioner, der omhandles i nærværende forordnings artikel 30.







KAPITEL 8

OVERGANGSBESTEMMELSER OG AFSLUTTENDE BESTEMMELSER

Artikel 34

Lagre pr. 31. marts 2005

1. For de mængder tørret foder, der er produceret i løbet af produktionsåret 2004/05, og som ikke har forladt forarbejdningsvirksomheden eller et af de oplagringssteder, der er nævnt i artikel 3, litra a), i denne forordning, inden den 31. marts 2005, kan der ydes støtte i henhold til artikel 3 i forordning (EF) nr. 603/95 i produktionsåret 2005/06, forudsat:

a) at de overholder betingelserne i artikel 3 i nærværende forordning

b) at de forlader forarbejdningsvirksomheden under myndighedernes kontrol på de betingelser, der er fastsat i artikel 10 og 11 i nærværende forordning

c) at de er bogført inden for rammerne af de nationale garantimængder, som medlemsstaterne har fået tildelt for produktionsåret 2004/05

d) at de er blevet anmeldt og bekræftet i løbet af produktionsåret 2004/05.

2. Medlemsstaternes myndigheder vedtager de fornødne kontrolforanstaltninger for at sikre, at bestemmelserne i stk. 1 overholdes.

▼M1

Artikel 34a

Lagre pr. 31. marts 2006

▼M3

1. Uanset artikel 18, stk. 3, i denne forordning kan der for de mængder tørret foder, der er produceret i løbet af produktionsåret 2005/06, og som ikke har forladt forarbejdningsvirksomheden eller et af de oplagringssteder, der er nævnt i artikel 3, litra a), i denne forordning, senest den 31. marts 2006, ydes støtte efter artikel 4 i forordning (EF) nr. 1786/2003 for produktionsåret 2005/06 og i givet fald støtte efter artikel 71, stk. 2, andet afsnit, i forordning (EF) nr. 1782/2003, forudsat:

a) at de overholder betingelserne i artikel 3 i nærværende forordning

b) at de forlader forarbejdningsvirksomheden i produktionsåret 2006/07 under myndighedernes kontrol på de betingelser, der er fastsat i artikel 10 og 11 i nærværende forordning

c) at de er bogført inden for rammerne af de nationale garantimængder, som medlemsstaterne har fået tildelt for produktionsåret 2005/06

d) at de er blevet anmeldt og bekræftet i løbet af produktionsåret 2005/06.

▼M1

2. Medlemsstaternes myndigheder vedtager de fornødne kontrolforanstaltninger for at sikre, at bestemmelserne i stk. 1 overholdes.

▼M3

3. Med forbehold af den periode på 90 dage, der er fastsat for kontrollen af, om betingelserne for at yde støtte er opfyldt, jf. artikel 20, stk. 2, udbetales den støtte, som modtagerne er berettiget til, på følgende betingelser:

a) den støtte, der er fastsat i artikel 4 i forordning (EF) nr. 1786/2003, udbetales til forarbejdningsvirksomhederne senest 30 arbejdsdage efter udbetalingsorganets beslutning

b) den støtte, der er fastsat i artikel 71, stk. 2, andet afsnit, i forordning (EF) nr. 1782/2003, udbetales inden for de frister, der er fastsat i artikel 35, stk. 3, andet afsnit, i nærværende forordning.

▼M1

Artikel 35

Valgfri overgangsperiode

1. De medlemsstater, der anvender en valgfri overgangsperiode i henhold til artikel 71 i forordning (EF) nr. 1782/2003, udbetaler til forarbejdningsvirksomhederne med henblik på viderebetaling til producenterne den støtte, der er nævnt i artikel 71, stk. 2, andet afsnit, i forordning (EF) nr. 1782/2003, på grundlag af de mængder, som er berettigede til støtten for produktionsåret 2005/06.

Støtten fastsættes på grundlag af de potentielt støtteberettigede mængder og inden for det budgetloft, som er anført i bilag IV til Kommissionens forordning (EF) nr. 118/2005 ( 10 ).

Ved potentielt støtteberettigede mængder forstås summen af de mængder, der er anerkendt som berettigede til støtten i artikel 4 i forordning (EF) nr. 1786/2003 i løbet af produktionsåret 2005/06, og de mængder, der er produceret i løbet af produktionsåret 2005/06, og for hvilke der er indgivet ansøgning om at modtage støtten for produktionsåret 2005/06 i løbet af produktionsåret 2006/07, og i givet fald støtten i artikel 71, stk. 2, andet afsnit, i forordning (EF) nr. 1782/2003, jf. bestemmelserne i artikel 34a. De potentielt støtteberettigede mængder indbefatter ikke de mængder, der er nævnt i artikel 34.

2. Modtager forarbejdningsvirksomheden foderforsyninger fra en anden medlemsstat, udbetales støtten i artikel 71, stk. 2, andet afsnit, i forordning (EF) nr. 1782/2003 kun til forarbejdningsvirksomhederne med henblik på viderebetaling til producenterne, hvis forarbejdningsvirksomheden befinder sig i en medlemsstat, der anvender den valgfri overgangsperiode.

3. Den støtte, der er nævnt i artikel 71, stk. 2, andet afsnit, i forordning (EF) nr. 1782/2003, fastsættes efter proceduren i artikel 18, stk. 2, i forordning (EF) nr. 1786/2003.

Støtten udbetales til forarbejdningsvirksomhederne senest 30 arbejdsdage efter den dato, hvor Kommissionen offentliggør beløbene i Den Europæiske Unions Tidende. For de mængder, hvis ret til støtte anerkendes efter denne offentliggørelsesdato, udbetales støtten senest 30 arbejdsdage efter den dato, hvor retten til støtte anerkendes.

Forarbejdningsvirksomhederne udbetaler støtten til producenterne senest 15 arbejdsdage efter den dato, hvor de modtager støtten fra medlemsstaten.

▼B

Artikel 36

Bestemmelser for produktionsåret 2004/05

Forordning (EF) nr. 785/95 ophæves.

De af dens bestemmelser, der vedrører forvaltningen af den støtteordning, som gælder i produktionsåret 2004/05, forbliver dog i kraft, indtil behandlingen af nævnte produktionsårs resultater er endelig afsluttet.

Artikel 37

Ikrafttrædelse

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. april 2005.

Denne forordning er bindende i alle enkeltheder og gælder umiddelbart i hver medlemsstat.

▼M1









BILAG I







Opgørelse over energiforbruget til fremstilling af kunsttørret foder Emne Enhed Mængde a Produktion af kunsttørret foder Tons kunsttørret foder b Gennemsnitligt vandindhold ved modtagelsen % c Gennemsnitligt vandindhold ved udleveringen % d Middellufttemperatur ved tørringsprocessens begyndelse o Celsius ▼M4 e1 Gennemsnitligt specifikt forbrug Megajoule pr. kg kunsttørret foder e2 Energiforbrug pr. ton fordampet vand Megajoule pr. kg fordampet vand ▼M1 Udfyldes for hver type anvendt brændsel (1): Type brændsel: f Gennemsnitlig specifik brændværdi Megajoule pr. ton brændsel g Anvendt mængde Tons brændsel h Produceret energi Megajoule (1) Gas, kul, brunkul, brændselsolie, biomasse, osv.

▼B









BILAG II







Udvikling i arealerne med bælgplanter og andet grøntfoder Cronos-Eurostat-koder Grøntfoder Areal (1 000 ha) a 2611 + 2670 a = b + c Grøntfoder dyrket på agerjord, heraf: b 2611 b) Etårige foderplanter (fodermajs, andet) c 2670 c) Flerårige foderplanter (kløver, lucerne, midlertidige græs- og græsningsarealer) d 2672 heraf: lucerne e 0002 Vedvarende græs- og græsningsarealer i alt









BILAG III

A: Kontrolstatistikker og elementer, der skal kontrolleres







A. Godkendelser af forarbejdningsvirksomheder A.1. Antal virksomheder, der er godkendt for produktionsåret A.2. Antal nye godkendelser A.3. Antal godkendelser, der er inddraget A.4. heraf inddraget for mindre end et produktionsår A.5. heraf inddraget for et helt produktionsår eller længere B. Godkendelser af opkøbere af foder til tørring og/eller formaling B.1. Antal opkøbere af foder til tørring og/eller formaling, der er godkendt for produktionsåret B.2. Antal nye godkendelser B.3. Antal godkendelser, der er inddraget B.4. heraf inddraget for mindre end et produktionsår B.5. heraf inddraget for et helt produktionsår eller længere C. Kontrakter C.1. Antal kontrakter C.2. Antal berørte landbrugere C.3. Antal parceller, der er omfattet af kontrakterne C.4. Areal (ha), der er omfattet af kontrakterne D. Leveringsanmeldelser D.1. Antal leveringsanmeldelser D.2. Antal berørte landbrugere D.3. Antal parceller, der er omfattet af leveringsanmeldelserne D.4. Areal (ha), der er omfattet af leveringsanmeldelserne E. Ansøgninger E.1. Antal ansøgninger E.2. Antal berørte partier E.3. Forarbejdet mængde E.4. Udleveret mængde (som der er ansøgt om støtte til)

B: Kontrolstatistikker, antal kontroller og resultater







A. Kontrol af de arealer, der er anmeldt i kontrakterne og i enkeltansøgningerne Antal landbrugere Antal kontrakter Antal parceller Areal Mængder, som er erklæret ikke støtteberettigede Nationale sanktioner (artikel 32) A.1. Administrativ kontrol A.1.1. Tilfælde, hvor en eller flere ansøgere har anmeldt samme areal to gange A.1.2. Tilfælde, hvor kontrakten (eller leveringsanmeldelsen) ikke stemmer overens med enkeltansøgningen A.2. Kontrol på stedet af anmeldte arealer: A.2.1. Antal kontrolbesøg på stedet A.2.2. Ingen anomalier A.2.3. For høj anmeldelse A.2.4. For lav anmeldelse A.2.5. Anden afgrødetype end anmeldt A.2.6. Andre overtrædelser







B. Kontrol af opkøbere af foder til tørring og/eller formaling Antal opkøbere Antal kontrakter B.1. Antal kontrolbesøg på stedet B.2. Ingen anomalier B.3. Uregelmæssigheder i lagerregnskabet B.4. Andre overtrædelser







C. Kontrol af forarbejdningsvirksomheder Antal virksomheder Antal ansøgninger Antal partier Udleveret mængde tørret foder Mængde blandet tørret foder C.1. Administrativ kontrol C.1.1. Ansøgninger, der er indgivet med indtil 25 dages forsinkelse C.1.2. Ansøgninger, der er indgivet med over 25 dages forsinkelse C.1.3. Manglende underretning, før foderet forlader virksomheden C.1.4. Kriterierne for vand- og/eller proteinindhold ikke overholdt C.1.5. Andre uregelmæssigheder C.2. Kontrol på stedet på forarbejdningsvirksomheder C.2.1. Antal kontrolbesøg på stedet C.2.2. Antal udtagne stikprøver (artikel 10, stk. 2) C.2.3. Manglende underretning, før foderet forlader virksomheden C.2.4. Kriterierne for vand- og/eller proteinindhold ikke overholdt C.2.5. Uregelmæssigheder ved vejningen C.2.6. Lagerregnskabet stemmer ikke overens med finansbogholderiet C.2.7. Andre uregelmæssigheder i lagerregnskabet C.2.8. Andre uregelmæssigheder C.3. Sanktioner, der er anvendt (artikel 29) C.3.1. Forskel på under 20 % (artikel 29, litra a)) C.3.2. Gentagelsestilfælde af forskel på under 20 % (artikel 29, litra c)) C.3.3. Forskel på mellem 20 % og 50 % (artikel 29, litra b)) C.3.4. Gentagelsestilfælde af forskel på mellem 20 % og 50 % (artikel 29, litra d)) C.3.5. Forskel på over 50 % (artikel 29, litra d)) C.3.6. Forsætlig uregelmæssighed (artikel 29, stk. 3) C.3.7. Økonomiske sanktioner på 10-30 % (artikel 30)







D. Kontrol af produkternes sporbarhed (artikel 27, stk. 1) Antal partier Udleveret mængde tørret foder Mængde blandet tørret foder D.1. Kontrol af, at opkøbene af foder til tørring og formaling reelt har fundet sted (levering og betaling) D.2. Kontrol af, at det tørrede foder reelt er blevet leveret (modtagelse og betaling) til den første mellemhandler (»grovvarevirksomhed«) D.3. Kontrol af, at det tørrede foder reelt er blevet leveret (modtagelse og betaling) til den endelige modtager